โบรกฯเชียร์ IRC ปันผลดี-มีอัพไซด์ปีนี้ฟื้นตัวตามภาคการผลิตยานยนต์
บล.เอเซีย พลัส ระบุว่า IRC รายงานงบไตรมาส 1/58 กำไรเพิ่มขึ้น 2.3% จากช่วงเดียวกันในปีก่อน แต่แนวโน้มปี 2558 มีโอกาสฟื้นตัวตามภาคการผลิตรถยนต์และรถจักรยานยนต์ จึงเพิ่มคำแนะนำจากถือเป็น ซื้อ ด้วย FV ปี 2558 เท่ากับ 18.38 บาท มี Upside 17% และคาด Div Yield 4% ต่อปี
27 มี.ค. 2558

บล.เอเซีย พลัส ระบุในบทวิเคราะห์ (27 มี.ค.) ว่า บริษัท อีโนเว รับเบอร์ (ประเทศไทย) จำกัด (มหาชน) หรือ IRC รายงานผลประกอบการไจตมาส 1/58 (ต.ค.-ธ.ค.57) มีกำไรสุทธิ 90.8 ล้านบาท เพิ่มขึ้น 2.3% จากปีก่อน แม้รายได้จะลดลง 5.4% จากปีก่อน ตามการชะลอตัวของอุตสาหกรรมยานยนต์ในประเทศ แต่ยังคงได้รับแรงหนุนจาก Gross Margin ที่เพิ่มขึ้นจาก 12.6% ในไตรมาส 1/57 มาอที่ 13.2%
โดยปัจจัยหลักมาจากราคายางพาราที่เป็นต้นทุนหลักลดลง ประกอบกับสัดส่วนที่เพิ่มขึ้นของรายได้จากการส่งออกซึ่งมีอัตรากำไรขั้นต้นสูงกว่า เห็นได้จากยอดขายในประเทศ (สัดส่วน 72.5%) ที่หดตัวถึง 8.6% จากปีก่อน ขณะที่รายได้จากการส่งออก (สัดส่วน 27.5%) ยังเติบโตได้ 4.3% จากปีก่อน ทั้งนี้สัดส่วน SG&amp;A/Sales ยังทรงตัวอยู่ที่ 6.4% โดยรวมทำให้ Net Profit Margin เพิ่มขึ้นเป็น 6.8% ด้านโครงสร้างทางการเงินยังปลอดภัยมี Net Cash 359 ล้านบาท หรือคิดเป็นมูลค่า 1.8 บาท ต่อหุ้น
แนวโน้มธุรกิจปี 2558 มีโอกาสฟื้นตัวจากยอดขายที่เพิ่มขึ้นตามภาคการผลิตรถยนต์ซึ่งคาดเติบโต 11% จากปีก่อน เท่ากับ 2.1 ล้านคัน จาก 1.88 ล้านคันในปี 2557 ประกอบกับการเปิดตัวรถยนต์และรถจักรยานยนต์รุ่นใหม่ของค่ายต่างๆ น่าจะช่วยหนุนให้รายได้ของ IRC เติบโตไปในทิศทางเดียวกันได้
นอกจากนี้ ด้านอัตรากำไรขั้นต้นยังคงได้รับอานิสงค์จากราคาต้นทุนหลักอย่างยางแท่งและยางแผ่นรมควันที่มีโอกาสปรับลงตามราคาน้ำมันเมื่อเทียบกับช่วงเดียวกันของปีก่อน โดยรวมฝ่ายวิจัยยังคงประมาณการเดิม คาดกำไรสุทธิปี 2558 อยู่ที่ 334 ล้านบาท เติบโต 6.6% จากปีก่อน
ทิศทางการฟื้นตัวของเศรษฐกิจในประเทศ ประกอบกับฐานยอดผลิตรถยนต์และรถจักรยานยนต์ที่ต่ำในปี 2557 น่าจะทำให้อุตสาหกรรมมีโอกาสฟื้นตัวสูงในปี 2558 จึงประเมินมูลค่าพื้นฐานโดยปรับใช้PER 11 เท่า ได้ Fair Value ปี 2558 (สิ้นสุด ก.ย. 2558) เท่ากับ 18.38 บาท (จากเดิม 16.7 บาท) มี upside 17% และ เพิ่มคำแนะนำจากถือเป็น ซื้อ คาด Div Yield กว่า 4% ต่อปี